Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 165/12/7712	Svidník, 25.5.2012
EEČ : 2-60-37-2012

U Z N E S E N I E

Trestná vec:	obvinená XXXXX 
Prečin:	úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 33/2011 Zbierky zákonov

Rozhodol: 	prokurátor Okresnej prokuratúry Svidník
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
že napriek tomu, že  nedisponovala prostriedkami na splácanie úveru, nakoľko poberala invalidný dôchodok vo výške 270,70 eur a jej mesačné náklady na splácanie iných úverov predstavovali najmenej 278,- eur, tieto v skutočnosti zamlčala a dňa 27.05.2011 v bližšie nezistenom čase v byte mandatárky na Duklianskej ulici č. 645/1 vo Svidníku uzatvorila so spoločnosťou XXXXX XXXXX zmluvu o úvere č. 808000114 na sumu 350,- eur, ktorá jej bola v ten deň aj vyplatená a ktorú sa zaviazala splatiť spolu s príslušnými poplatkami v dvanástich mesačných splátkach po 56,- eur, pričom doposiaľ neuhradila žiadnu splátku a uvedenej spoločnosti tak spôsobila celkovú škodu 1 526,- eur, 
Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením Okresného riaditeľstva PZ, odboru kriminálnej polície vo Svidníku ČVS: ORP-75/OEK-SK-2012 zo dňa 01.04.2012 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin úverového podvodu podľa § 222 ods. 1 Tr. zákona, ktorého sa mala dopustiť tak ako je to uvedené vo výrokovej časti tohto uznesenia. 
	Zo znaleckého posudku súdnych znalcov z odboru zdravotníctva a farmácie odvetvia psychiatrie podaného v priebehu prípravného konania vyplýva, že obvinená v čase spáchania skutku trpela a aj v súčasnosti trpí psychickou poruchou - organicky podmienenou depresiou a závažnými neurologickými ochoreniami, následkom čoho nebola a nie je schopná rozoznať protiprávnosť svojho konania, svoje konanie ovládať a nie je schopná ani správne chápať zmysel trestného konania. 
	Podľa § 215 ods. 1 písm. e/ Tr. por. prokurátor zastaví trestné stíhanie ak obvinený nebol v čase činu pre nepríčetnosť trestne zodpovedný. 
	Nakoľko v danom prípade boli splnené zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výroku uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor